**Nagurskaja** (russisk Нагурская) er Russlands nordligste grensevaktstasjon. Stasjonen ligger på øya Aleksandra land i Frans Josefs land. Nagurskaja er øyas eneste bebodde sted, og består av forlegning, lagerhus, garasjer, en flyplass og en mindre trekirke.
Flyplassen består delvis av is og delvis av sand, og er 1500 meter lang. I 2014 ble den overført til OSK Nord sitt ansvar.

Sted
----

Nagurskaja ligger ytterst i nordøst på den 1051 km² store øya Alexandraland. Øya er vestligst i øygruppa Franz Josef land,og dermed i nærheten av Svalbard. Administrativt tilhører øyene Arkhangelsk oblast.

Klima
-----

Klimaet er arktisk med lang og streng vinter. Sommeren er kort, kald og fuktig. Årlig middeltemperatur er -11,8 °C. Den varmeste måneden er juli med gjennomsnittstemperatur på 0,9 °C. Den kaldeste måeden er mars med -23 °C gjennomsnittlig. Høyeste målte temperatur er 13 °C. Laveste målte temperatur er -54 °C. Gjennomsnittlig årsnedbør er 295 mm. Framherskende vindretning er sydlig med gjennomsnittlig 5,6 m/s. Øya er snødekt fra midten av september til midten av juli. Nagurskaja har midnattssol fra 11. april til 30. august og flere måneder mørketid.

Historie
--------

Under andre verdenskrig i 1943 opprettet den tyske krigsmarine den aller første værstasjonen på stedet, *Wetterstation Schatzgräber*. Allerede i 1944 måtte den evakueres etter at besetningen hadde spist rått isbjørnkjøtt, og fått trikinose.

Da krigen var over oppgraderte russerne basen med flyplass i 1947. Navnet *Nagursaja* er etter den polsk-russiske flypionéren og polarforskeren Jan Nagórski (1888–1976). I 1914 hadde han, med utgangspunkt i Novaja Semlja flydd i retning Frans Josef land for å lete etter Nordpolsekspedisjonen med Sedov, Brussilov og Russanov. Tidlig på 1960-tallet ble det bygd en by ved flyplasstripa med status som polarstasjon. På 1980-tallet var det i tillegg til grensevakt, en stab av værobservatører, zoologer, geologer, en kontingent av luftvåpenet og en kontingent av marinen.

23. desember 1996 styrtet et russisk Antonov An-72 under landing. Flyet ble ødelagt, men hele besetningen på 24 overlevde.

Værstasjonen ble nedlagt i 1997. Fra 2007 har basen gradvis blitt gjenoppbygd. I 2015 ble et større arbeid satt ut på anbud for å gjøre flyplassen helårlig.

Kilder
------

* Александр Карпов: *Застава "Нагурское". Главное - выжить*. 11 september 2004 Artikkel om stasjonen på *vesti.ru* (på russisk)

Referanser
----------

1. ↑  Topographische Karte. Målestokk 1:200.000
2. 1 2  Северное межрегиональное территориальное управление Федеральной службы по гидрометеорологии и мониторингу окружающей среды Arkivert 11. mars 2014 hos Wayback Machine. Klimadata fra *Severnaja UGMS* (på russisk)
3. ↑  Midnattsol Arkivert 4. november 2019 hos Wayback Machine. Nettsiden *lexikon.astronomie.info*
4. 1 2  Валерий Ярославцев: *Земля Франца-Иосифа*. Красноярское книжное издательство, 1989 Arkivert 8. juli 2009 hos Wayback Machine. (på russisk)
5. 1 2  «Вечерний Мурманск» Utgave 172 fra 18. september 2007 Arkivert 10. februar 2015 hos Wayback Machine. (på russisk)
6. ↑  *Long Night Rescue*, RotorTales, 1998 Arkivert 9. juni 2004 hos Wayback Machine. (på engelsk)
7. ↑  «Barentsobserver 16. februar 2015». Arkivert fra originalen 25. mars 2018. Besøkt 18. februar 2015.